Document ID: 32014R0136

REGULAMENTUL (UE) NR. 136/2014 AL COMISIEI
din 11 februarie 2014
de modificare a Directivei 2007/46/CE a Parlamentului European și a Consiliului, a Regulamentului (CE) nr. 692/2008 al Comisiei în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și a Regulamentului (EU) nr. 582/2011 al Comisiei în ceea ce privește emisiile provenite de la vehiculele grele (Euro VI)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (directiva-cadru) (1), în special articolul 39 alineatul (2).
având în vedere Regulamentul (CE) nr. 715/2007 al Parlamentului European și al Consiliului din 20 iunie 2007 privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (2), în special articolul 5 alineatul (3).
având în vedere Regulamentul (CE) nr. 595/2009 al Parlamentului European și al Consiliului din 18 iunie 2009 privind omologarea de tip a autovehiculelor și a motoarelor cu privire la emisiile provenite de la vehicule grele (Euro VI) și accesul la informații privind repararea și întreținerea vehiculelor și de modificare a Regulamentului (CE) nr. 715/2007 și a Directivei 2007/46/CE și de abrogare a Directivelor 80/1269/CEE, 2005/55/CE și 2005/78/CE, în special articolul 5 alineatul (4),
întrucât:
(1)
Regulamentul (CE) nr. 715/2007 și Regulamentul (CE) nr. 692/2008 al Comisiei din 18 iulie 2008 de punere în aplicare și modificare a Regulamentului (CE) nr. 715/2007 al Parlamentului European și al Consiliului privind omologarea de tip a autovehiculelor în ceea ce privește emisiile provenind de la vehiculele ușoare pentru pasageri și de la vehiculele ușoare comerciale (Euro 5 și Euro 6) și privind accesul la informațiile referitoare la repararea și întreținerea vehiculelor (3) stabilește cerințe tehnice armonizate pentru omologarea de tip a autovehiculelor și a pieselor de schimb, în ceea ce privește emisiile acestora și stabilește norme privind conformitatea în funcționare, durabilitatea dispozitivelor pentru controlul poluării, sistemele de diagnosticare la bord (sistemele OBD), măsurarea consumului de carburant și accesibilitatea la informațiile referitoare la repararea și întreținerea vehiculelor.
(2)
Directiva 2007/46/CE din 5 septembrie 2007 stabilește un cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective. Aceasta stabilește formatul documentelor de omologare de tip și precizează bazele pentru definirea caracteristicilor motorului, inclusiv a valorilor puterii motorului și a parametrilor privind puterea.
(3)
Numărul de omologare CE de tip emis în conformitate cu Regulamentul (CE) nr. 692/2008 include caractere alfabetice (etapele Euro 5 și Euro 6), care indică valorile limită de emisie și cerințele sistemului OBD în conformitate cu care a fost acordată omologarea. Fiecare etapă, identificată de un caracter alfabetic, conține o dată obligatorie de aplicare pentru certificarea noilor tipuri de vehicule și pentru toate vehiculele noi, precum și o ultima dată de înregistrare.
(4)
Producătorii de autovehicule pot solicita omologarea de tip pe baza unor cerințe mai stricte înainte ca aceste cerințe să devină obligatorii. Noile etape Euro 6 vor permite certificarea vehiculelor cu niveluri de emisii mai scăzute, înainte ca respectivele niveluri ale emisiilor să intre în vigoare.
(5)
Regulamentul (CE) nr. 595/2009 al Parlamentului European și al Consiliului din 18 iunie 2009 privind omologarea de tip a autovehiculelor și a motoarelor cu privire la emisiile provenite de la vehicule grele (Euro VI) și accesul la informații privind repararea și întreținerea vehiculelor și de modificare a Regulamentului (CE) nr. 715/2007 și a Directivei 2007/46/CE (4) a abrogat Directiva 80/1269/CEE a Consiliului din 16 decembrie 1980 privind apropierea legislațiilor statelor membre referitoare la puterea motoarelor autovehiculelor (5) începând de la data de 31 decembrie 2013. Prin urmare, este necesar să se preia dispozițiile Directivei 80/1269/CEE în Regulamentul (CE) nr. 715/2007.
(6)
Regulamentul (CE) nr. 692/2008 și Regulamentul (UE) nr. 582/2011 prevăd carburanții de referință care ar trebui să fie utilizați de către producătorii de vehicule la efectuarea încercărilor privind emisiile în conformitate cu Regulamentul (CE) nr. 715/2007 și cu Regulamentul (CE) nr. 595/2009. Caracteristicile carburanților de referință reflectă caracteristicile carburanților cel mai frecvent utilizați pe piață la momentul adoptării Regulamentului (CE) nr. 692/2008. Cu toate acestea, având în vedere utilizarea tot mai mare a biocarburanților pe piață în ultimii ani, specificațiile carburanților de referință ar trebui să fie adaptate pentru a corespunde carburanților disponibili în prezent și în viitorul apropiat pe piața Uniunii.
(7)
Este nevoie să se alinieze carburanții de referință prevăzuți în Regulamentul (CE) nr. 692/2008 și în Regulamentul (UE) nr. 582/2011 pentru a armoniza procedurile pentru vehicule ușoare și pentru vehicule grele și, prin urmare, pentru a se reduce costurile ocazionate de omologarea de tip.
(8)
Prin urmare, Directiva 2007/46/CE, Regulamentul (CE) nr. 692/2008 și Regulamentul (UE) nr. 582/2011 ar trebui modificate în mod corespunzător.
(9)
Măsurile prevăzute în prezentul regulament sunt conforme cu avizul Comitetului tehnic pentru autovehicule,
ADOPTĂ PREZENTUL REGULAMENT:
Articolul 1
Modificări ale Directivei 2007/46/CE
Anexele I, III, IV, IX și XI la Directiva 2007/46/CE se modifică în conformitate cu anexa I la prezentul regulament.
Articolul 2
Modificări ale Regulamentului (CE) nr. 692/2008
Regulamentul (CE) nr. 692/2008 se modifică după cum urmează:
1.
La articolul 2, se adaugă următoarele puncte 37, 38, 39 și 40:
„37.
«putere netă» înseamnă puterea care este obținută pe un stand de încercări, la capătul arborelui cotit sau al unui mecanism echivalent, la turația corespunzătoare, cu elementele auxiliare, testate în conformitate cu anexa XX (măsurarea puterii nete a motorului, a puterii nete și a puterii maxime în 30 de minute a grupului motopropulsor electric), și determinată în condițiile atmosferice de referință;
38.
«putere netă maximă» înseamnă valoarea maximă a puterii utile, măsurată atunci când motorul este la sarcină maximă;
39.
«puterea maximă în 30 de minute» înseamnă puterea maximă netă pentru un motopropulsor electric în tensiuni de curent continuu, astfel cum este prevăzut la punctul 5.3.2. din Regulamentul CEE-ONU nr. 85 (6);
40.
«pornire la rece» înseamnă pornirea motorului când temperatura lichidului de răcire (sau o temperatură echivalentă) este mai mică sau egală cu 35 °C și mai mare cu cel mult 7 K față de temperatura ambiantă (dacă aceasta este disponibilă)”.
2.
La articolul 3, alineatul (1) se înlocuiește cu următorul text:
„(1) Pentru a primi omologarea CE de tip în ceea ce privește emisiile și informațiile referitoare la repararea și întreținerea vehiculelor, producătorul trebuie să demonstreze că vehiculele îndeplinesc procedurile de încercare specificate la anexele III-VIII, X-XII, XIV, XVI și XX la prezentul regulament. Producătorul trebuie, de asemenea, să asigure respectarea specificațiilor privind carburanții de referință stabiliți în anexa IX la prezentul regulament.”.
3.
La articolul 6, alineatul (1) se înlocuiește cu următorul text:
„(1) Atunci când sunt îndeplinite toate cerințele relevante, autoritatea de omologare eliberează o omologare CE de tip și emite un număr al omologării de tip în conformitate cu sistemul de numerotare stabilit în anexa VII la Directiva 2007/46/CE.
Fără a aduce atingere dispozițiilor din anexa VII la Directiva 2007/46/CE, secțiunea 3 a numărului de omologare de tip este elaborată în conformitate cu anexa I apendicele 6 la prezentul regulament.
O autoritate de omologare nu atribuie același număr unui alt tip de vehicul.
Pentru vehiculele omologate de tip în conformitate cu limitele de emisii Euro 5 specificate în tabelul 1 din anexa I la Regulamentul (CE) nr. 715/2007, se consideră a fi îndeplinite cerințele relevante în cazul în care sunt îndeplinite toate condițiile de mai jos:
(a)
sunt îndeplinite condițiile stabilite la articolul 13;
(b)
vehiculul a fost omologat în conformitate cu Regulamentele CEE-ONU nr. 83, seria de modificări 06, nr. 85, nr. 101, seria de modificări 01 și, în cazul vehiculelor cu aprindere prin compresie, nr. 24 partea III, seria de modificări 03.
În cazul menționat la al patrulea paragraf se aplică, de asemenea, articolul 14.”
4.
Anexele I, III, IV, IX, XI și XII se modifică în conformitate cu anexa II la prezentul regulament.
5.
Se adaugă anexa XX, al cărei text este prevăzut în anexa III la prezentul regulament.
Articolul 3
Modificări ale Regulamentului (UE) nr. 582/2011
Anexele VIII și IX la Regulamentul (UE) nr. 582/2011 se modifică în conformitate cu anexa IV la prezentul regulament.
Articolul 4
Dispoziții tranzitorii
(1) Începând cu 1 ianuarie 2015, producătorii eliberează certificate de conformitate care sunt conforme cu prezentul regulament.
(2) În scopul conformării la anexa XX la Regulamentul (CE) nr. 692/2008, certificatele acordate în temeiul Directivei 80/1269/CEE și/sau al Regulamentului nr. 85 al CEE-ONU, eliberate înainte de data de intrării în vigoare a prezentului regulament, rămân valabile până la 31 august 2018.
(3) Anexa IV la prezentul regulament se aplică începând de la datele prevăzute în rândul C din tabelul 1 din apendicele 9 la anexa I la Regulamentul (UE) nr. 582/2011.
Articolul 5
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 februarie 2014.

Labels: 7
8
14
20